Yeah Yeah Yeahs

Yeah Yeah Yeahs on yhdysvaltalainen rock-yhtye New Yorkista. Sen perustivat vuonna 2000 laulaja-lauluntekijä Karen O ja kitaristi Nick Zinner yhdessä rumpali Brian Chasen kanssa. Yeah Yeah Yeahs oli keskeisiä tekijöitä New Yorkin indie rock-skenen elvyttämisessä 2000-luvun alussa. Yhtye on ollut usein ehdolla Grammy-palkinnon saajaksi.
Kriitikot ovat kiittäneet Yeah Yeah Yeahsia punkin ja indie-rockin yhdistelemisestä. Yhtyeen on katsottu vaikuttaneen moniin artisteihin. Sen kappaleita on kuultu elokuvissa muun muassa elokuvissa "Her" ja "Paksuna". 
Ura.
Yhtyeen perustaminen.
Laulaja Karen Orzolek syntyi Busanissa Etelä-Koreassa korealaisen äidin ja puolalaisen isän lapseksi, mutta hän vietti suurimman osan lapsuudestaan Yhdysvalloissa. Hän opiskeli New Yorkin yliopiston Tisch School of the Arts -taidekoulussa, missä hän tutustui valokuvaaja, kitaristi Nick Zinneriin. Duo alkoi tehdä yhdessä musiikkia ja vuonna 2000, se otti nimekseen Yeah Yeah Yeahs. Karen O:n vanha ystävä rumpali Brian Chase liittyi pian kokoonpanoon.
Yeah Yeah Yeahs.
Ensimmäisissä treeneissään yhtye kirjoitti nipun kappaleita ja päätyi pian lämmittelemään White Stripesia paikallisten klubien keikoilla. Loppuvuodesta 2001 se julkaisi omakustanne-EP:n omalla Shifty-levymerkillään. Seuraavana keväänä yhtye ponnahti kansainväliseen valokeilaan esiintymällä South by Southwest -festivaalilla ja kiertämällä Yhdysvalloissa Girls Against Boysin kanssa. Se teki myös Euroopassa kiertueen Jon Spencer Blues Explosionin kanssa. Wichita Recordings julkaisi yhtyeen ensimmäisen EP:n Britanniassa ja Touch and Go julkaisi sen uudelleen Yhdysvalloissa. 
Suurten levy-yhtiöiden kiinnostuksesta huolimatta yhtye halusi tehdä ja rahoittaa ensimmäisen albuminsa omilla ehdoillaan. Se äänitti levyä Brooklynin Headgear-studiolla, ja Nick Zinner miksasi valmiin albumin Lontoossa Alan Moulderin kanssa. 
Vuonna 2002 yhtye soitti keikkoja Sleater-Kinneyn kanssa, ja saman vuoden marraskuussa julkaistu "Machine"-EP sisälsi kappaleita debyytti-albumin sessioista. Huhtikuussa 2003 Interscopen kautta ilmestynyt "Fever to Tell" -albumi keräsi Grammy-ehdokkuuden parhaasta vaihtoehtoalbumista ja saavutti kaupallistakin menestystä: Yhdysvalloissa se ylsi Billboard 200 -listalla sijalle 55 ja Britanniassa sijalle 13. Vuonna 2004 kaunis balladi ”Maps” nousi hitiksi. Albumi myi kultaa molemmin puolin Atlanttia. Läpimurtonsa jälkeen yhtye vetäytyi hetkeksi keskittymään jäsentensä sooloprojekteihin.
Yeah Yeah Yeahs palasi studioon vuonna 2005, ja maaliskuussa 2006 ilmestynyt "Show Your Bones" -albumi menestyi hyvin. Se nousi sijalle 11 Yhdysvalloissa ja sijalle 7 Britanniassa. Myös tämä albumi sai Grammy-ehdokkuuden. Yhtye kiersi maailmaa koko vuoden, ja kesällä 2007 se julkaisi Nick Launayn tuottaman "Is Is" -EP:n, joka sisälsi aiemmin julkaisemattomia kappaleita kahden albumin väliltä. EP nousi Billboard 200 -listalla sijalle 72.
Kolmas albumi "It’s Blitz!" ilmestyi maaliskuussa 2009 ja vei yhtyeen soundia elektronisempaan suuntaan. Albumi ylsi Yhdysvalloissa sijalle 22 ja Britanniassa kymmenen kärkeen. 
Vuoden 2011 lopulla yhtye alkoi työstää neljättä levyään. Huhtikuussa 2013 julkaistu "Mosquito" nousi Britanniassa yhtyeen kolmanneksi top 10 -julkaisuksi ja ensimmäistä kertaa Yhdysvalloissa Billboard 200 -listan viiden parhaan joukkoon. "Mosquito"-kiertueen jälkeen yhtye jäi pitkälle tauolle. "Mosquito"-albumin jälkeen ei ollut lainkaan varmaa, että Yeah Yeah Yeahsilta ilmestyisi enää uutta levyä. Yhtye oli täyttänyt sopimuksensa Universal-levy-yhtiölle ja vapaa pitämään taukoa. Pari vuotta myöhemmin laulaja Karen O sai Django-pojan ja jäi äitiyslomalle. Yhtye pysyi tiiviissä yhteydessä mutta esiintyi vain satunnaisesti julkisuudessa. 
Lokakuussa 2017 yhtye julkaisi "Fever to Tell" -albumin uusintapainoksen vinyylinä B-puolineen ja demoineen sekä soitti muutamia satunnaisia keikkoja. Vuonna 2018 yhtye esiintyi Lontoon All Points -festivaalilla. Vasta loppuvuodesta 2019 se alkoi puhua uuden levyn teosta. Samana vuonna Zinner soitti myös Karen O:n sooloalbumilla "Lux Prima", joka sisälsi Grammy-ehdokkuuden saaneen singlen ”Woman”. 
Yeah Yeah Yeahs julkaisi syyskuussa 2022 viidennen albuminsa "Cool It Down". Albumi sai nimensä The Velvet Underground -yhtyeen saman nimisestä kappaleesta.